Niguliste muuseumis liikumise juhis

Sisukord

[Niguliste muuseumi sissepääs 1](#_Toc155260550)

[Muuseumi sissepääsu juurest kassani 1](#_Toc155260551)

[Kassast garderoobi ja tualettruumidesse 1](#_Toc155260552)

[Invatualeti külastus 1](#_Toc155260553)

[Hoiukappide kasutamine 1](#_Toc155260554)

[Tualettide ja hoiukappide juurest muuseumi maketi juurde ja muuseumisaali 1](#_Toc155260555)

[Muuseumi maketi juurest „Surmatantsu“ juurde 1](#_Toc155260556)

[„Surmatantsu“ juurest Maarja altari retaabli juurde 1](#_Toc155260557)

[Maarja altari retaabli juurest Niguliste kiriku peaaltari retaabli juurde 1](#_Toc155260558)

[Hermen Rode retaabli juurest Kannatusaltari juurde liikumine 1](#_Toc155260559)

[Kannatusaltari juurest muuseumi väljapääsuni liikumine 1](#_Toc155260560)

### Niguliste muuseumi sissepääs

Niguliste muuseumi külaliste sissepääs asub kiriku esiküljel ehk hoone põhjaküljel.

Leidnud trepi, astu kahest astmest alla. Ukse ees on tajutav metallist porirest. Sinu ees on uks, millel on tugev ümar vertikaalne käepide. Avamiseks tuleb ust lükata sissepoole. Uks käib raskelt! Suvehooajal võib uks olla avatud. Eeskojas töötab ka muuseumi turvatöötaja, kes vajadusel abi osutab.

**Hoiatus!** Kohe pärast uksest sisenemist viivad kaks trepiastet alla, seega ole ettevaatlik! Vihmase ilmaga võib trepp olla ka libe.

Pärast teist trepiastet leiad porimati. Oled jõudnud Niguliste muuseumi fuajeesse.

Sinust vasakule, umbes 4 meetri kaugusele jääb trepp, mis viib alumisele korrusele, kus paiknevad kassa, garderoob ja muuseumipood.

### Muuseumi sissepääsu juurest kassani liikumine

Olles muuseumisse sisenenud ja jõudnud fuajee põrandat katvale kummist porimatile, keera vasakule ja leia enda ees põrandalt juhttee.

Liigu juhtteed mööda otse edasi. Umbes 2,6 meetri pärast möödud vasakul seina ääres olevast käte desinfitseerimise automaadist ja prügikastist. Jätka otse liikumist umbes meetri jagu, kuni jõuad trepini.

Mine trepi 13 astmest alla, järgides vasakule jäävat käsipuud.

Jõudnud trepi lõppu, keera koos seinaga vasakule ning liigu otse edasi mööda lauget kaldteed, mille algust ja lõppu tähistab mummuline põrandakate.

Pärast kaldtee lõppu leiad otse eest juhttee. Astu mööda seda otse edasi umbes 2 meetrit ja keera siis juhtteega koos vasakule ning jätka liikumist. Sinust paremale jääb klaasist sein, mis eraldab koridori ja muuseumipoodi. Sein peaks olema tajutav kuulmise või valge kepi abil. Liigu otse edasi umbes 10 meetrit, kuni sinust paremale jääv sein lõpeb. See tähistab sissepääsu muuseumipoodi ja kassasse.

Juhttee ei vii kassani, seega keera paremale ja astu umbes 2 meetrit edasi. Kella 9 suunas jääb sinust umbes meetri kaugusele nüüd kassateenindaja.

### Kassast garderoobi ja tualettruumidesse liikumine

Hankinud kassast pileti ja soovi korral audiogiidi, keera end nii, et kassa jääks sinust paremale, ja liigu otse edasi, kuni leiad juhttee, mis kulgeb risti sinu liikumisega. Keera juhtteel paremale ja astu mööda seda otse edasi umbes 2 meetrit.

Jõuad muuseumi piletiväravateni, millest läbi pääsemiseks tuleb skaneerida oma pilet.

Väravad on madalad, umbes 80 sentimeetri kõrgused kahepoolsed klaasuksed ning neid on kaks. Parempoolsest väravast, kuhu juhatab juhttee, sisenetakse muuseumisse, vasakpoolsest väravast aga väljutakse muuseumist.

Seistes väravate ees, leiad piletiskanneri, mis paikneb sinust paremal kella 2 suunas umbes 1 meetri kõrgusel. See on lame alus, mille peale tuleb asetada pilet. Aluse sinu poolses otsas on reljeefselt tajutav tuvastusala. Aseta pilet lapiti tuvastusala kohale. Tuvastus peaks toimima ka piletit vastu lugejat asetamata. Õnnestunud tuvastusest annab märku piiks ning sinu ees olevad klaasuksed avanevad väljapoole, käändudes kahele poole lahti. Astu väravatest läbi.

Kui pileti skaneerimisel tekib probleeme, on kassapidaja lahkesti valmis sind väravate läbimisel abistama.

Pärast väravate läbimist jääb kohe sinust paremale muuseumi garderoob.

Garderoobil on 6 meetri pikkune koridoriga paralleelselt kulgev lett. Leti taha garderoobi saab siseneda letist paremalt. Teenindajat garderoobis ei ole, kuid tavaliselt viibib garderoobi läheduses saaliteenindaja, kes on valmis külastajaid vastu võtma ja abistama.

Leti taha jääb viis koridoriga risti paiknevat pikka nagide rivi, mille vahele astudes saab oma riided riputada riidepuule.

Keera juhtteelt paremale ja astu garderoobi. Leia endale sobiv nagi ja pärast riiete riputamist naase tagasi juhtteele.

Liigu piki garderoobi letti otse edasi umbes 6,5 meetrit, kuni juhttee keerab paremale. See haru viib tualettruumideni ja ka hoiukappideni, kuhu saab jätta oma koti.

**Tähelepanu!** Muuseumis ei ole lubatud liikuda suure selja- või käekotiga. Paiguta oma kandam hoiukappi!

Keera juhtteed järgides paremale, liigu umbes 4 meetrit otse edasi ning keera koos juhtteega vasakule.

Oled kitsas, umbes 2 meetri laiuses koridoris. Sinust vasakule jäävad hoiukapid. Paremal on piki koridori kolm ust, mille vahe on umbes 5 meetrit. Esimene neist on naiste, teine inva- ning kolmas meeste tualettruum. Keskmise, invatualeti ukseni viib liikumisteega risti olev juhttee.

Kui soovid külastada tualetti, vajuta 2. Kui soovid oma koti panna hoiukappi, vajuta 3. Kui soovid liikuda otse muuseumisse, vajuta 4.

### Invatualeti külastus

Invatualeti uks avaneb väljapoole ja paremale.

Invatualett on ristkülikukujuline ruum. Sissepääs asub ruumi kitsamas seinas.

Sisenedes leiad seinal vasakul pool ust umbes 1,3 meetri kõrguselt kahe nupuga lüliti. Lüliti ülemist nuppu vajutades süttib tualetist väljaspool punane tuli, mis näitab teistele külastajatele, et tualett on hõivatud. Tuld saab kustutada lüliti alumisele nupule vajutades.

Tualeti vasaku seina äärde lüliti alla jääb prügikast.

Paremal pool ust on seina küljes klapina kokku käiv mähkimislaud ja selle kõrval kraanikauss.

Näoga kraanikausi poole seistes leiad selle kohal seinalt vajutatava seebidosaatori, mis asetseb kraanikausist kella 1 suunas 80 sentimeetri kõrgusel. Kausist vasakule, umbes 130 sentimeetri kõrgusele jääb paberkäterättide hoidja.

Tualettpott jääb ukse vastasseina. Vett saab tõmmata poti loputuskasti pealt.

Istudes potil, leiad paremat kätt kella 2 suunas tualettpaberihoidja. Kella 3 suunas on seinale kinnitatud abi kutsumiseks mõeldud nöör.

Kui soovid oma asjad hoiukappi panna, vajuta 3. Kui soovid liikuda edasi muuseumisse, vajuta 4.

### Hoiukappide kasutamine

Muuseumis ei ole lubatud liikuda seljakoti või suure käekotiga, mistõttu on kohe tualettruumide uste vastas eri suuruses hoiukapid, kuhu asju jätta. Kapid paiknevad kolmes ülestikuses reas, igas reas on 13 kappi. Alumised kapid on suuremad, ülemised väiksemad.

Iga kapi uksel on suur reljeefne tavakirjas kapinumber, millest vasakul pool on lukk. Iga kapi ülemises vasakus nurgas on ka reljeefne ja punktkirjas number. Juhul kui kapp on vaba, siis on luku ees võti, millel on risttahukakujuline puidust võtmehoidja. Võtmehoidja ühel küljel on süvendatud reljeefne number ja teisel küljel eenduv number koos reljeefse ja punktkirjas numbriga.

Kohe invatualeti ukse vastas on kapp numbriga 20, selle kohal on kapp numbriga 19 ja all on kapp numbriga 21.

Hoiukappide juurest muuseumisse liikumiseks vajuta 4.

### Tualettide ja hoiukappide juurest muuseumi maketi juurde ja muuseumisaali liikumine

Keera vasakule nii, et kapid jääksid sinust paremale ja liigu mööda juhtteed tagasi koridori.

Keera koos juhtteega paremale, nii et tualettruumide uksed jääksid sinu selja taha, ja liigu otse edasi. Juhttee lõppedes liigu otse edasi, kuni jõuad seinani. Oled tagasi algses koridoris, kus on ka turvavärav ja garderoob.

Siin juhttee lõpeb ja edasiliikumiseks tuleb järgida seina.

Keera paremale ja liigu vasakule jäävat seina järgides otse edasi umbes 4 meetrit. Sinust vasakule jääb pink ja käte desinfitseerimise automaat.

**Tähelepanu!** Seina ees pingil võivad istuda muuseumikülastajad.

Kui sein keerab vasakule, keera koos seinaga kaasa ja jätka otse liikumist. Umbes 2,2 meetri pärast jõuad trepini. Mine trepi vasakult poolt üles.

Oled jõudnud vahemademele, kus sinust vasakul ja paremal on klaasvitriinide taga teosed, millel hetkel veel puudub kirjeldustõlge. Sestap liigu otse edasi umbes 5,5 meetrit, kuni jõuad taas üles viiva trepini.

Trepist üles minnes jõuad kiriku tornitrepi esisesse saali.

Võta trepi viimasest astmest suund otse ja ületa umbes 6 meetri laiune saal.

Vastasseinani jõudes ja umbes meetri paremale astudes leiad umbes 2,5 meetri laiuse ukseava.

**Tähelepanu!** Ukse vasakus servas võib metalljalale olla kinnitatud silt, mis palub jätta rõivad ja kotid garderoobi.

Järgi vasakule jäävat seina ja liigu ukseavast läbi. Umbes 2,4 meetri pärast jõuad kolme trepiastmeni, mis viivad alla liftiesisele alale.

Oled jõudnud kiriku tornialale.

Sinust kella 1 suunda jääb lifti uks, vasakule aga kirikusaal. Lifti juures on alati ka liftiteenindaja, kellelt võid vajadusel abi paluda.

**Tähelepanu!** Kiriku tornialas võib liikuda palju muuseumikülastajaid.

Võta trepi viimasest astmest suund kella 12 peale ja ületa lifti esine ala, mis on umbes 6 meetrit lai. Lift jääb paremale. Liigu edasi seni, kuni leiad põrandalt metallist võre, mille kohale on kõrgemale alusele paigutatud muuseumi kombatav plaan ja makett. Tegemist on küttesüsteemi õhutusavaga, mis toimib ka juhtteena.

Siit alates saab kuulata kirjeldustõlkeid kombineerituna liikumisjuhistega. Kirjeldustõlked ja liikumisjuhised leiab numbrite alt 1‒16 ning need moodustavad ringkäigu muuseumis. Tavalise audiogiidi leiab numbrite alt 17‒61. Eestikeelsed tekstid on paaritute numbrite all.

Kui soovid kombatava maketiga tutvudes kuulata arhitektuurset kirjeldustõlget, vajuta 5.

Kui soovid edasi liikuda Bernt Notke „Surmatantsu“ juurde, vajuta 6.

### Muuseumi maketi juurest „Surmatantsu“ juurde liikumine

Muuseumi maketi juurest „Surmatantsu“ juurde jõudmiseks keera end nii, et muuseumi kombatav makett jääks sinust paremale. Kella 1 suunas leiad põrandalt küttesüsteemi õhutusvõre ehk juhttee. Liigu seda järgides otse edasi, kuni metallrest keerab paremale, ja seisatu korraks. Oled jõudnud kirikusaali, kus asuvad muuseumi eksponaadid. Kirikusaal on jaotatud kolmeks. Vasakule jääb põhjapoolne külglööv, keskele kesklööv ning paremale lõunapoolne külglööv. Makett ja kombatav plaan asuvad tornialuses ruumis sinu selja taga. Löövid on samal tasapinnal, aga neid eraldavad ridadena 5 umbes 1,3 meetri jämedust risttahukakujulist tugisammast ehk piilarit. Kesklöövi kõrgus on 24 meetrit, külgloovid on 15 meetrit kõrged. Löövides on liikumiseks paar meetrit laiuti vaba ruumi.

Keera nüüd küttesüsteemi õhutusvõret järgides paremale ja liigu otse edasi. Paremale, umbes meetri kaugusele jääb sein.

Liigu edasi umbes 6 meetrit, kuni sein paremal lõpeb ja asendub trepiga. Oled jõudnud kiriku parempoolsesse ehk lõunapoolsesse külglöövi.

Keera paremale ja astu trepi paremast servast kolm astet üles.

**Hoiatus!** Trepi esimesel kahel astmel puudub käsipuu ja trepiastmete serv ei ole märgistatud. Jälgi hoolikalt, et sa astmest mööda ei astuks.

Oled jõudnud Antoniuse kabelisse, kus asub Bernt Notke „Surmatants“. Kabel on ristkülikukujuline. Asud ruumi nurgas, sinu vastas on ruumi pikem sein koos „Surmatantsu“ maaliga. Ruumi keskel, umbes kella 11 suunas on viis pinki, millel istudes on mugav nautida „Surmatantsu“ ja selle kirjeldustõlget. Jõudnud trepist üles, järgi paremale jäävat seina, milles on raudvarbadest 2 meetri laiune suur värav. Liigu otse 8 meetrit, kuni sein kaardub paremale.

Ära keera koos seinaga, vaid pöördu kohe vasakule ja liigu otse umbes 8 meetrit, kuni jõuad seljatoeta istepingini, mis asetseb kabeli keskpiilari kõrval. Audiogiidis saad kuulata vaid „Surmatantsu“ kirjeldustõlget. „Surmatantsu“ värsstekstide kuulamiseks kasuta istepingi audiogiide, mille nupud paiknevad pingi süvendis. Pingil on ka punktkirjas silt audiogiidi kasutamise juhistega.

Leia endale sobiv istekoht ja naudi „Surmatantsu“ kirjeldustõlget. Selleks vajuta 7.

Juhul kui soovid edasi liikuda Maarja altari retaabli juurde, vajuta 8.

### „Surmatantsu“ juurest Maarja altari retaabli juurde liikumine

Maarja altari retaabel asub kiriku lõunapoolses löövis.

Tõuse istepingilt ja keera end nii, et „Surmatants“ jääks sinust vasakule. Liigu otse edasi 8 meetrit, kuni jõuad seinani. Tegemist on sama seinaga, mille abil ennist pinkideni jõudsid.

Keera paremale ja liigu seina järgides otse edasi, kuni jõuad taas trepini.

**Hoiatus!** Trepi kahel viimasel astmel puudub käsipuu ja astmeservad ei ole märgistatud. Ole hoolas, et sa astmetest mööda ei astuks, ning mine ettevaatlikult trepi kolmest astmest alla.

Maarja altari retaabel jääb otse ette, kuid paikneb kaugemal kirikusaali teises otsas ning selleni jõudmiseks tuleb järgida piilarite rida, mis lööve eraldab.

**Hoiatus!** Ole tähelepanelik! Kuna muuseumis on palju ajutisi näitusi, võivad kirikusaalis sinu teele jääda eksponaadid, mida selles liikumisjuhises kirjeldatud ei ole. Lõunalöövi käigutee on aga alati kindlasti vaba.

Võta trepi viimasest astmest alla astudes suund kella 11 peale ja liigu otse edasi umbes 6 meetrit, kuni leiad enda eest piilari, mille läbimõõt on 1,3 meetrit. Tegemist on piilariga, mis eraldab lõunapoolset külglöövi kesklöövist.

Möödu piilarist nii, et see jääb sinust vasakule ja jätka otse liikumist.

6 meetri pärast leiad vasakult järgmise piilari. Möödu ka sellest ja liigu otse edasi, möödudes tee peal ka kolmandast ja neljandast piilarist.

Pärast neljandat piilarit leiad umbes 3 meetri pärast otse enda eest puidust piirde. Tegemist on Maarja altari retaabli ees oleva piirdega.

Kui soovid kuulata Maarja altari retaabli kirjeldustõlget, vajuta 9.

Kui soovid edasi liikuda Niguliste kiriku peaaltari retaabli juurde, vajuta 10.

### Maarja altari retaabli juurest Niguliste kiriku peaaltari retaabli juurde liikumine

Niguliste kiriku uhke peaaltari retaabel, mis on valminud kuulsa meistri Hermen Rode töökojas, asub kiriku kesklöövis, mõned meetrid Maarja altari retaablist vasakul.

Keera end nii, et Maarja altari retaabel jääks sinust paremale ja liigu otse edasi. Umbes 5 meetri pärast jõuad vaibale põrandal. Tegemist on Rode retaabli ees oleva vaibaga. Leiad paremalt kolm puidust astet, mis lõpevad puidust piirdega. Need astmed viivadki Niguliste kiriku peaaltari retaabli juurde.

Niguliste kiriku peaaltari retaabel on mahukas teos, mille kirjeldustõlked leiab audiogiidis numbrite alt 11‒13. Kui soovid kuulata kirjeldustõlget suletud vaatest, vajuta 11. Kui soovid kuulata kirjeldustõlget poolavatud vaatest, vajuta 12. Avatud vaate kirjeldustõlke kuulamiseks vajuta 13. Juhul kui soovid edasi liikuda Kannatusaltari juurde, vajuta 14.

### Hermen Rode retaabli juurest Kannatusaltari juurde liikumine

Kannatusaltar asub kiriku põhjapoolses külglöövis, mõni meeter Rode retaablist vasakul.

Keera end nii, et Rode retaabel jääks sinust paremale ja liigu otse edasi umbes 7 meetrit.

Leiad paremalt puidust piirde, mis on Kannatusaltari esine piire. Oled jõudnud Kannatusaltarini.

Kui soovid kuulata Kannatusaltari kirjeldustõlget, vajuta 15.

Kui soovid muuseumist lahkuda, vajuta 16.

Lühem audiogiid asub numbrite all 17‒61, eestikeelsed tekstid leiab paaritute numbrite alt.

### Kannatusaltari juurest muuseumi väljapääsuni liikumine

Keera Kannatusaltarile selg ja võta retaabli piirdest suund kella 11 peale.

Liigu otse edasi umbes 4 meetrit, kuni jõuad piilarini.

See on piilar, mis eraldab kiriku põhjapoolset löövi kesklöövist.

Möödu piilarist nii, et see jääks sinust vasakule.

Jätka otse liikumist ja möödu ülejäänud kolmest piilarist.

Viimasest ehk neljandast piilarist möödumise järel leiad paremalt 1,5 meetri kauguselt puidust piirde, mis ümbritseb Ristimiskambrit. Kasuta liiklemiseks piiret ja jätka otse liikumist.

Umbes 5 meetri pärast jääb otse sinu ette kiriku sein.

Keera vasakule ja liigu seina järgides otse edasi umbes 2 meetrit.

Seejärel keera seina järgides paremale ja liigu otse edasi umbes 8 meetrit, kuni leiad paremalt trepi.

Oled jõudnud taas kiriku tornialal paikneva lifti ette. Lift jääb sinust vasakule.

Mine trepist üles. Liigu otse edasi ja astu läbi suurest, 2,5 meetri laiusest ukseavast.

Kui sein paremal lõpeb, liigu otse edasi, ületades tornitrepi esise saali, kuni jõuad alla viiva trepini.

Mine trepist paremalt poolt alla, ületa vahemade ja liigu ka teisest trepist alla.

Trepi lõppedes järgi paremal olevat seina. Kui see lõpeb, võta suund kella 2 peale ja liigu otse edasi, kuni leiad juhttee.

Oled tagasi koridoris, mis viib garderoobi ja piletiväravani.

Vajaduse korral järgi juhtteed, et võtta oma kott ja külastada tualetti.

Liigu juhtteed mööda otse edasi, kuni jõuad klaasist piletiväravateni. Neist väravatest saavad külastajad sisse, aga mitte välja. Väljumiseks mõeldud väravad asuvad kohe sisenemisväravate kõrval, 2 meetrit paremal.

Astu 2 meetrit paremale ja sinu ees avanevad automaatselt muuseumisaalist väljumise väravad.

Leia vasakult koridoripõrandalt taas juhttee ja jätka otse liikumist. Umbes 11 meetri pärast keerab juhttee paremale. Keera sellega kaasa ja liigu kaldteest üles.

Kaldtee lõppedes leiad paremalt trepi. Astu selle 13 astmest üles.

Jõudnud trepist üles, leiad eest juhttee, mis juhatab sind otse edasi kuni porimatini muuseumi väljapääsu ees.

Porimatil olles leiad paremalt kaks üles viivat astet. Astu neist üles ja oledki jõudnud välisukseni, kust pääsed välja.